b'\n_START_ARTICLE_\nNeal Schon\n_START_SECTION_\nZgodnje \xc5\xbeivljenje in kariera\n_START_PARAGRAPH_\nSchon se je rodil v letalski bazi Tinker Air Force Base v Oklahomi, kot sin Barbare in Matthewa Schon. Njegov o\xc4\x8de je bil glasbenik, aran\xc5\xbeer in skladatelj. Igral in pou\xc4\x8deval je pihala. Njegova mati je bila pevka v big bandu. Schon je kitaro za\xc4\x8del igrati okoli svojega petega leta. Kot hitri u\xc4\x8denec se je v starosti 15 let pridru\xc5\xbeil skupini Santana. Schon je obiskoval srednjo \xc5\xa1olo Aragon High School v San Mateu, vendar je bil pred zaklju\xc4\x8dkom \xc5\xa1olanja izklju\xc4\x8den. Schon je dejal, da ga je Eric Clapton vabil v skupino Derek and the Dominos, vendar se je raje pridru\xc5\xbeil Santani, s katero je posnel dva studijska albuma, Santana III in Caravanserai. Schon je prav tako igral pri skupini Azteca, leta 1973 pa je ustanovil skupino Journey, pri kateri \xc5\xa1e vedno igra._NEWLINE_Schonov kitarski stil je bil opisan kot soulovski, nanj so vplivali soul pevci 60. let kot so Aretha Franklin in Gladys Knight, pa tudi B. B. King. Nanj so vplivali tudi kitaristi kot so Eric Clapton, Jimi Hendrix, Carlos Santana in Wes Montgomery._NEWLINE_Poleg svojih petih solo albumov in 14 studijskih albumov s skupino Journey, je Schon sodeloval \xc5\xa1e s klaviaturistom Janom Hammerjem (dva albuma), Sammyjem Hagarjem, Paulom Rodgersom, skupinama Bad English in Hardline. \xc4\x8ceprav redno igra s skupino Journey, sodeluje Schon \xc5\xa1e v stranskih projektih kot so Piranha Blues (1999) in Black Soup Cracker, pri katerem sta sodelovala tudi Rosie Gaines in Michael Bland, v zadnjem \xc4\x8dasu pa je sodeloval pri projektih Soul SirkUS skupaj z Jeffom Scottom Sotom._NEWLINE_Schona lahko sli\xc5\xa1imo tudi na drugih albumih, vklju\xc4\x8dno na treh skladbah Boltonovega albuma, The Hunger. Schonov zvok je tu najbolj opazen pri skladbi "(Sittin\' On) The Dock of the Bay". Skupaj z Larryjem Grahamom je igral v all-star skupini za funk pevko in nekdanjo \xc5\xbeeno Milesa Davisa, Betty Davis. Schon je prav tako sodeloval pri snemanju albuma Big City, Lennyja Whita.\n_START_SECTION_\nKitare\n_START_PARAGRAPH_\nSchonova prva kitara je bila akusti\xc4\x8dna Stella, \xc4\x8dez dve leti pa je dobil kitaro Gibson ES-335. Ko so mu to kitaro ukradli, jo je nadomestil z re-izdajo \'56 Les Paul Goldtop, ki jo je dolgo uporabljal. Schon je dolgo uporabljal kitare znamke Gibson, imel pa je tudi lasten model kitare Les Paul Neal Schon Signature Model Custom Les Paul. Podjetje Gibson naj bi, po podatkih lastne spletne strani, proizvedlo le 35 kitar in 80 po podatkih Nealove spletne strani. Na solo albumu Beyond the Thunder (1995) je uporabljal kitare znamke Godin, kasneje pa kitare znamke Paul Reed Smith. Konec 80. let je Schon oblikoval lastno serijo kitar znamk Jackson Guitars in Larriv\xc3\xa9e. Podjetje Jackson Guitars je proizvedlo ok. 200 kitar z imenom "Schon". Belo kitaro "Schon" lahko opazimo v videospotu skladbe "Girl Can\'t Help It", skupine Journey, zlato razli\xc4\x8dico kitare pa lahko opazimo v videospotih skladb "I\'ll Be Alright Without You" in "Be Good to Yourself". Kitaro Gibson Les Paul Super Custom lahko opazimo v videospotu skladbe "Anyway You Want It", skupine Journey. V zadnjem \xc4\x8dasu je Schon uporabljal sedem-strunsko kitaro Ibanez Universe, ki jo je prejel kot darilo s strani Steva Vaija, kar je navedeno v bro\xc5\xa1uri dvojnega albuma Double Eclipse, skupine Hardline. Pri skladbi "Lights", uporablja kitaro Fender Stratocaster, skupaj s Floyd Rose tremolom._NEWLINE_Od leta 2008 Schon uporablja kitarske pedale znamke Xotic, model Vox Satrian, ob\xc4\x8dasno pa tudi wah pedal, Buddyja Guyja._NEWLINE_V intervjuju leta 2007 je Neal potrdil, da je imel zaradi zelo glasnega igranja tinitus._NEWLINE_Trenutno Schon uporablja kitare znamke Paul Reed Smith, ki je izdelala dva njegova modela s prefixom "NS" - NS-14 in NS-15.\n_START_SECTION_\nZasebno \xc5\xbeivljenje\n_START_PARAGRAPH_\nSeptembra 2011 je Schon javno potrdil, da je v razmerju z Michaele Salahi, ki je leta 2009 povzro\xc4\x8dila incident na ve\xc4\x8derji v Beli hi\xc5\xa1i, nastopila v seriji "The Real Housewives" in nenadoma zapustila svojega mo\xc5\xbea, Tareqa Salahija, da je za\xc4\x8dela razmerje s Schonom. Tako Schon kot Salahijeva sta dejala, da sta bila v razmerju \xc5\xbee v za\xc4\x8detku 90. let in sta bila skupaj zelo sre\xc4\x8dna._NEWLINE_14. oktobra 2012 je Schon, med dobrodelnim koncertom v operi Lyric Opera House v Baltimoru, Maryland, zaprosil Michaele in ji ponudil ovalni 11.42 karatni diamantni zaro\xc4\x8dni prstan. Poroka bi bila Schonova peta in Michaelina druga._NEWLINE_Poro\xc4\x8dila sta se 15. decembra 2013 na "pay-pre-view" poroki, ki je bila v \xc5\xbeivo predvajana iz Palace of Fine Arts v San Franciscu._NEWLINE_\xc5\xa0tirje zakoni, izmed Schonovih petih, so se kon\xc4\x8dali z lo\xc4\x8ditvijo. S svojo drugo \xc5\xbeeno, Beth Buckley, ima dva otroka, enega ima s tretjo \xc5\xbeeno, Dino Gioeli in dva s \xc4\x8detrto \xc5\xbeeno, Amber Kozan. S svojo prvo \xc5\xbeeno, Teno Austin ni imel otrok. Imena njegovih otrok so Miles, Lizzy, Sarah, Aja in Sophie.'